Ifølge en pressemeddelelse fra Blokhus FC, så forlader Esben Sørensen klubben efter eget ønske, men i fuld enighed med klubben. - Esben har været glad for at være i Blokhus FC, men han er bosat i Randers og har således en forholdsvis lang køretur til og fra træning. Blandt andet grundet omstændigheder omkring sin jobsituation, har Esben derfor haft et ønske om at finde en klub tættere på sin bopæl. Det har vi forståelse for og vi har derfor imødekommet dette ønske, forklarer Blokhus FC direktør Mogens Andersen og tilføjer, at en ny spiller kan være på vej ind. - Vi har formået at holde truppen mere eller mindre intakt her i vinterpausen. Efter Esbens exit håber vi derfor også på at kunne tilføre en ny mand til truppen inden for de nærmeste dage, således vi kan tage hul på forårets kampe med fuld styrke. Esben Sørensens tid i Blokhus FC har været plaget af skader og højre backen har derfor ikke fået lov at spille meget i den blå trøje.

Referat:
Blokhus FC siger nu farvel til deres højre back, Esben Sørensen, et år inden kontraktens udløb.